PRINCIPALELE ASPECTE ALE ACTIVITĂŢII INSTITUŢIILOR UNIUNII EUROPENE ÎN PERIOADA IULIE – AUGUST 2001

 

1. Activitatea preşedinţiei belgiene a Uniunii Europene 

 

 Activitatea desfăşurată de către preşedinţia belgiană a UE s-a canalizat, în principal, pe câteva domenii prioritare: pregătirea introducerii monedei euro, relaţiile externe, în special cu Rusia, Ucraina şi Africa Centrală, şi politica europeană de securitate şi apărare. 

“Introducerea monedei unice în statele Uniunii Europene trebuie precedată de un proces de pregătire a cetăţenilor, iar facilitarea tranziţiei de la moneda fiecărui stat în parte la euro se va face printr-o campanie masivă de informare”, se arată în comunicatele preşedinţiei belgiene. 

În ceea ce priveşte relaţiile externe ale Uniunii, preşedinţia UE s-a axat, în această perioadă, pe dialogul cu Rusia şi Ucraina, pe procesul de democratizare a Ucrainei şi pe analizarea consecinţelor lărgirii UE, în problemele frontaliere. În octombrie 2001 va avea loc o Conferinţă UE-Rusia în cadrul căreia vor fi discutate relaţiile economice, elaborarea politicii de securitate şi apărare precum şi probleme legate de justiţie şi afaceri interne. 

A treia prioritate a preşedinţiei belgiene este legată de politica de securitate şi apărare, ca o continuare a obiectivelor Consiliului European de la Helsinki, din decembrie 1999, unde s-a discutat despre necesitatea obţinerii unei capacităţi de acţiune autonomă pentru misiuni de evacuare, de gestionare a crizelor şi de menţinere a păcii. 

Domeniul luptei împotriva comerţului ilegal cu arme a inclus şi Conferinţa Internaţională privind traficul ilicit cu arme mici şi armament uşor, desfăşurată la New York, în perioada 9-20 iulie a.c. Pentru următoarea reuniune programată: Conferinţa ONU din 26-27 septembrie a.c., de la New York, preşedinţia belgiană a UE va căuta să convingă statele membre să adopte o poziţie comună în acest domeniu sensibil. 

Dezbaterea privind viitorul Europei are stabilite trei etape de desfăşurare. Prima etapă cuprinde un schimb de opinii (2001), a doua are la bază o dezbatere-forum (2002-2003), iar a treia etapă - conferinţa interguvernamentală (2004). Subiectul dezbaterii se referă la faptul că “Europa trebuie să fie o entitate politică, cu o Constituţie europeană, un Parlament European, cu o politică externă puternică şi eficientă”. 

În domeniul justiţiei şi afacerilor interne, preşedinţia belgiană a UE şi-a propus respectarea obiectivelor din Tratatul de la Amsterdam referitoare la crearea unui “spaţiu comun de libertate, justiţie şi securitate, un spaţiu deschis şi controlabil, cu o justiţie eficientă şi transparentă”. Preşedinţia UE are două iniţiative în acest sens: organizarea unei dezbateri deschise cu ţările candidate, pe tema traficului cu fiinţe umane (28 septembrie a.c., Bruxelles) şi a unei conferinţe internaţionale privind migraţia şi parteneriatul cu ţările de origine (16-17 octombrie a.c., Bruxelles).

 

 

 

 

2. Probleme actuale privind extinderea Uniunii Europene

 

Ipoteza unei extinderi masive a Uniunii Europene, prin aderarea simultană a zece ţări candidate, un scenariu denumit la Bruxelles “big bang”, pare să cucerească teren în mediile europene, atât din motive politice, cât şi practice. 

Comisarul european pentru extindere, Günther Verheugen, a declarat, la 6 iulie a.c., că zece ţări candidate ar putea solicita dreptul de a deveni membri cu drepturi depline ai Uniunii până la alegerile pentru Parlamentul European, programate pentru anul 2004. G. Verheugen a reafirmat, de asemenea, că aderările se vor face strict în funcţie de meritele fiecăruia dintre candidaţi. “Nu se pune problema ca o ţară avansată să o aştepte pe cea care întâmpină mai multe dificultăţi în procesul de negociere” a spus acesta. 

Comisarul european a precizat, de asemenea, că “toate scenariile posibile”, prin urmare şi cel denumit “big bang”, sunt realizabile din punct de vedere financiar, “în cadrul perspectivelor financiare în vigoare, stabilite până în 2006. Din punct de vedere financiar, Uniunea Europeană ar putea face faţă, deci, unei extinderi de proporţii”. 

Încheierea preşedinţiei suedeze a UE, la 30 iunie a.c., a permis evaluarea procesului de extindere, căruia Suedia i-a consacrat o atenţie sporită. Evaluarea a reliefat, de asemenea, problemele ridicate de Polonia, care, cu numai 16 capitole de negocieri încheiate dintr-un total de 31, se situează în grupul codaş, chiar înaintea României şi Bulgariei. “Polonia a pierdut teren”, a precizat ambasadorul suedez pe lângă Uniunea Europeană, Günnar Lund. Günther Verheugen a precizat că Polonia “are posibilitatea de a recupera această întârziere”. Unul dintre adjuncţii săi, Eeneko Landaburu, a declarat, la rândul său, că “nu se poate concepe o primă fază a extinderii fără Polonia”. 

Germania se împotriveşte cu fermitate ideii unui prim val al extinderii fără Polonia. Pentru că, graţie ponderii sale demografice (39 de milioane de locuitori), suprafeţei şi istoriei, Polonia constituie, fără îndoială, “miza cea mare a extinderii”. “Ar fi stupid şi puţin practic să se creeze noi frontiere pe continentul european, dacă Polonia ar fi eliminată din primul val al aderărilor”, a declarat o sursă europeană, făcând referire la “extrema sensibilitate politică a polonezilor”. Şase ţări candidate au început negocierile de aderare încă din 1998, iar alte şase în anul 2000. Însă diferenţele dintre cele două grupe în ceea ce priveşte stadiul negocierilor devin din ce în ce mai neînsemnate. “Al doilea grup vine puternic din urmă şi, din această cauză, se poate aprecia în mod justificat că zece candidate vor fi gata în acelaşi timp pentru o primă fază a extinderii”, a adăugat aceeaşi sursă diplomatică. 

O extindere de mari proporţii ar prezenta, pe de altă parte, avantaje practice, pentru că ratificarea sa de către statele membre s-ar face o singură dată, în timp ce extinderea în mai multe etape ar necesita de fiecare dată o nouă ratificare din partea tuturor statelor membre.

*

Presa europeană a acordat o atenţie deosebită conceptului de “extindere big bang”, semnificativ în acest sens fiind articolul publicat de către cotidianul elveţian de limbă franceză “Le Temps” :

“În condiţiile în care majoritatea candidatelor din al doilea val al extinderii Uniunii Europene au ajuns din urmă plutonul fruntaş, un număr de zece, şi nu de şase ţări, ar putea încheia negocierile de aderare la UE la finele anului 2002”, consemnează cotidianul citat.

“Va trebui ca cetăţenii Elveţiei să se obişnuiască cu următorul lucru: dacă, într-o bună zi, ţara lor îşi va negocia aderarea la UE - aşa cum pretinde în mod oficial că doreşte să o facă -, va avea în faţa ei nu 15 sau 21 de state, ci, foarte probabil, 25. Ipoteza unei lărgiri masive a rândurilor membrilor UE cu un număr de aproximativ zece ţări în jurul anilor 2004-2005 - scenariul “big bang”-ului - a câştigat în credibilitate în urma progreselor înregistrate în cazul celor 12 candidate ce-şi negociază “biletul de intrare”, doar Polonia bătând pasul pe loc. Un diplomat european declara că “scenariul unei extinderi de mari proporţii devine tot mai realist pe măsură ce negocierile avansează. Este mult mai credibil în prezent decât era cu câteva luni în urmă.” 

Suedia a făcut din extinderea UE o prioritate a preşedinţiei sale din primul semestru al anului în curs. La insistenţele acesteia, “cei 15” au afirmat, la summit-ul de la Göteborg, din luna iunie a.c., caracterul ireversibil al extinderii Uniunii. Un mesaj menit să-i liniştească pe candidaţi, cărora liderii europeni le-au promis că, la finele anului 2002, vor încheia negocierile cu ţările cele mai avansate, pentru ca ele să poată participa la alegerile europene ce vor avea loc în iunie 2004.

De asemenea, “forcing”-ul suedez a făcut posibil ca statele membre ale UE să se pună de acord în chestiunea delicată a liberei circulaţii a persoanelor (la cererea Germaniei şi a Austriei, este prevăzută o perioadă tranzitorie de şapte ani). A fost un progres ce a impulsionat tratativele, majoritatea ţărilor ce negociau doar de la începutul anului 2000 reuşind să recupereze întârzierea şi chiar să le depăşească pe unele candidate din primul val, care participă la negocieri începând din anul 1998.

Este cazul Lituaniei, Letoniei şi al Slovaciei. Aceste trei ţări au făcut progrese importante, rivalizând acum cu ţările din grupul “de avangardă”, în care conduc Ciprul şi Ungaria, cu 22 de capitole închise din totalul de 31. În consecinţă, zece din cele 12 ţări candidate sunt apte să treacă linia de sosire în acelaşi timp şi să încheie negocierile la sfârşitul lui 2002. În anturajul comisarului european pentru extindere, Güenter Verheugen, se admite faptul că “este ceva realizabil”. Din raţiuni politice, dar şi practice, “cei 15” vor putea ratifica tratatele de aderare în bloc, în vreme ce o lărgire gradată “cu picătura” a UE le-ar obliga să parcurgă, în mod repetat, aceleaşi etape în cazul fiecărei candidate.

Cu toate acestea, cazul Poloniei ridică o problemă. Cu 16 capitole închise, ea a rămas în urmă, clasându-se acum în coada plutonului, exact înaintea României şi Bulgariei, statele clasate pe ultimele două locuri. Cu 39 milioane de locuitori, este cea mai mare ţară din estul Europei, ea reprezentând 41% din economia candidatelor la aderarea la UE. Prin urmare, este inimaginabil ca ea să nu fie inclusă în primul val al extinderii. “Nimeni, confirmă un ambasador al “celor 15”, nu-şi poate imagina ca Polonia să nu se afle în primul tren”. De altfel, diplomaţii europeni se declară convinşi că această ţară va recupera rămânerea în urmă după alegerile legislative din 23 septembrie a.c. “Nu există motive de îngrijorare”, spune unul dintre aceştia.

În schimb, Ciprul reprezintă o adevărată bătaie de cap. Negocierile de aderare nu au avut un rol stimulator pentru a-i convinge pe liderii celor două comunităţi, greacă şi turcă, să găsească o soluţie politică divizării insulei, al cărei nord este ocupat de trupele Turciei. Kofi Annan, secretarul general al ONU, se pregăteşte să relanseze tratativele în cursul toamnei. Dar mediile europene nu-şi fac iluzii. Cu toate acestea, opoziţia Turciei nu va impiedica aderarea Ciprului la UE. Chiar divizaţi, “cei 15” ar urma să se hotărască să admită insula în “clubul” lor, profitând de o clauză ce prevede că nordul ei va putea să se alăture UE atunci când condiţiile vor fi îndeplinite. Acelaşi artificiu juridic a fost utilizat anterior în cazul Germaniei, care era separată de partea sa estică de Zidul Berlinului”.

*

Potrivit unui raport publicat, la 6 iulie a.c., de către Institutul de Studii Economice Comparate din Viena (WIIW), produsul intern brut (PIB) pe cap de locuitor al Sloveniei, cel mai bogat stat est-european candidat la integrarea în Uniunea Europeană, ar urma să fie echivalent, în anul 2015, cu venitul mediu pe cap de locuitor din UE. 

Conform aceluiaşi raport, Bulgaria şi România vor avea şi în anul 2015 cele mai slabe performanţe dintre ţările candidate la aderare, venitul pe cap de locuitor urmând să atingă doar o treime din PIB mediu al Uniunii Europene. 

Conform previziunilor publicate de institutul austriac, raportul dintre PIB pe cap de locuitor al statelor candidate (valorile PIB exprimate în euro sunt calculate în funcţie de puterea de cumpărare, şi nu în funcţie de ratele de schimb curente) şi cel al UE va fi următorul: 

	Ţara
	PIB/locuitor în anul 2000 (euro)
	% din media UE

2000 2005 2010 2015

	Republica Cehă

Ungaria

Polonia

Slovacia

Slovenia

Bulgaria

România

Estonia

Letonia

Lituania

Media UE
	12.538

11.245

8.779

10.433

15.562

5.237

5.741

8.713

6.348

6.362

21.253
	59

53

41

49

73

25

27

41

30

30

100
	64

59

45

54

81

27

29

46

33

33

100
	71

65

49

59

90

30

32

51

36

36

100
	78

72

54

65

99

33

35

56

40

40

100


 

 

3. Propuneri pentru îmbunătăţirea activităţii în cadrul UE

 

Comisia Europeană a propus, la 12 iulie a.c., să armonizeze condiţiile de intrare şi de sejur pentru cetăţenii străini care vin să muncească în ţările Uniunii Europene, printr-o procedură simplificată care se bazează pe existenţa unui singur document de sejur şi, totodată, de rezidenţă.

Noua propunere de Directivă europeană vizează “ameliorarea gestiunii fluxurilor migratorii” şi defineşte pentru prima oară un set de criterii comune tuturor statelor membre şi o procedură “unică, simplificată şi transparentă”, reflectată printr-un document unic. Această Directivă trebuie să constituie “un cadru care să determine statele membre să fie deschise şi transparente în privinţa politicilor lor în materie de imigraţie”, a apreciat comisarul european pentru justiţie şi afaceri interne, Antonio Vitorino. “Nu avem intenţia de a decide prin această directivă numărul imigranţilor pe care economiile şi societăţile noastre sunt pregătite să îl absoarbă”, a subliniat A. Vitorino, precizând că această problemă ţine exclusiv de competenţa statelor membre.

Obiectivul Directivei este, de asemenea, de a determina ţările să facă un schimb de informaţii despre politica în materie de imigraţie a muncii şi experienţele lor în domeniu.

Ţările Uniunii Europene sunt “ţări de destinaţie pentru fluxurile migratorii” şi “este timpul să fie adoptată o abordare comună”, a mai subliniat comisarul european.

*

În cadrul dezbaterilor privind viitorul politicii regionale a UE, început în luna ianuarie a.c., odată cu publicarea raportului Comisiei Europene consacrat evoluţiei coeziunii economice şi sociale în perspectiva extinderii, miniştrii europeni pentru politică regională şi amenajarea teritoriului au dezbătut la 13 iulie a.c., la Namur, în Belgia, problema referitoare la ajutorul acordat regiunilor defavorizate într-o viitoare Uniune Europeană din care vor face parte şi ţările din Europa Centrală şi de Est.

Obiectivul acestor discuţii, primele care au avut loc la nivel ministerial european, a fost obţinerea unui consens în legătură cu evoluţia ajutoarelor regionale şi nu a avut nici o legătură cu perspectivele bugetare ale UE, care vor trebui redefinite începând din 2007.

“Imperativul este de a concilia conceptul de “solidaritate prioritară” acordată ţărilor care vor adera la UE cu menţinerea, în actualele ţări membre ale UE, a unor politici încă necesare de sprijinire a regiunilor defavorizate”, a spus Jean-Claude Van Cauwenberghe, ministru-preşedinte al regiunii belgiene, care a prezidat reuniunea. “Dacă regiunile “celor 15” care nu au depăşit încă dificultăţile nu mai primesc ajutoare, acest lucru va reprezenta o gravă problemă”, a subliniat Van Cauwenberghe. El a apreciat că membrii Uniunii Europene vor trebui, totuşi, să-şi redefinească politica regională, ţinând cont de sporirea necesităţilor, după cum este de aşteptat.

*

În cadrul reuniunii miniştrilor de externe din ţările Uniunii Europene, care a avut loc la 16 iulie a.c., la Bruxelles, participanţii la lucrări au recunoscut că nu au reuşit să convingă îndeajuns cetăţenii din spaţiul UE despre avantajele de pe urma aderării la Uniune şi au invocat necesitatea unor noi mijloace pentru a-şi face cunoscut mesajul. 

UE se va adresa de acum înainte cetăţenilor săi - circa 375 de milioane - mai mult prin acţiuni concrete în domenii ca ocuparea forţei de muncă, justiţie sau imigraţie decât prin dezbateri asupra reformei instituţionale. 

Dezbaterea privind mijloacele de creare a unor relaţii mai strânse între UE şi cetăţenii săi a devenit şi mai necesară după respingerea prin referendum de către irlandezi a ratificării Tratatului de la Nisa, document ce pregăteşte organizaţia pentru extinderea spre Est, şi după Consiliul European de la Göteborg, marcat de manifestaţii violente. 

“Procesul de extindere tinde să elimine incertitudinile privind construcţia europeană şi întrebările privind modul în care ea va funcţiona”, a afirmat Louis Michel, şeful diplomaţiei belgiene. În opinia sa, “Europa nu poate fi construită fără participarea cetăţenilor săi”. 

La rândul său, ministrul de externe al Republicii Irlanda, Brian Cowen, a apreciat că acţiunea Europei trebuie să aibă “ecou în viaţa cotidiană a cetăţenilor”. “Oamenii nu îşi dau seama sau nu recunosc, care sunt avantajele ca membru al UE”, a afirmat B. Cowen, precizând că “Cei 15” trebuie să repete care sunt avantajele a ceea ce fac. 

Ministrul francez pentru afaceri europene, Pierre Moscovici, a afirmat că preocupările unui număr tot mai mare de cetăţeni sunt legate mai mult de chestiuni concrete decât de cele instituţionale. În opinia sa, construcţia europeană va trebui să fie convingătoare în probleme ca ocuparea forţei de muncă, creşterea economică, securitatea europeană, securitatea maritimă sau lupta împotriva criminalităţii organizate. 

Participanţii la lucrări au menţionat faptul că “pacea şi prosperitatea sunt principale realizări ale UE” şi au apreciat că “proiecte ca piaţa unică, extinderea şi moneda euro vor contribui la strângerea relaţiilor dintre UE şi cetăţenii săi”. 

“Avem tot timpul să explicăm care sunt avantajele”, a declarat ministrul britanic de externe, Jack Straw, menţionând crearea de noi locuri de muncă şi investiţiile, precum şi garantarea circulaţiei persoanelor, a bunurilor şi a serviciilor. 

Potrivit miniştrilor de externe spaniol şi portughez, Josep Pique şi Jaime Gama, copiii din spaţiul UE ar trebui să înveţe în şcoală despre Uniunea Europeană. 

În opinia ministrului italian de externe, Renato Ruggiero, actuala lipsă de interes din partea europenilor ţine de generaţie, tinerii fiind mai puţin sensibili decât vârstnicii la realizările istorice ale construcţiei europene care au avut loc pe ruinele provocate de cel de-al doilea război mondial. 

*

Presa europeană a relatat pe larg despre această reuniune a miniştrilor de externe ai UE . 

“Cei 15 s-au supus unui act de autoflagelare publică, în cadrul reuniunii miniştrilor de externe ai Uniunii Europene. Şefii diplomaţiilor din UE au ajuns la concluzia unanimă că există o prăpastie între cetăţeni şi instituţiile Uniunii şi că trebuie să reacţioneze cât mai repede pentru ca europenii să conştientizeze importanţa obiectivului istoric al construcţiei unei Europe unite. Termenii folosiţi oferă o idee despre nivelul autocriticii: “dialog al surzilor”, “incertitudine”, “pierdere de credibilitate”, “maşinărie de neînţeles”, “criză de identitate”, “prea multă birocraţie”, “unii se simt excluşi” (...)” - se arată în articolul publicat de ziarul spaniol “El Pais”.

“Protestele împotriva summit-ului UE de la Göteborg sau “nu”-ul irlandez adresat Tratatului de la Nisa, alături de manifestaţiile antiglobalizare, i-au deconcertat pe liderii europeni, se afirmă în cotidianul citat. “UE este cea mai mare reuşită politică şi socială a Europei de până acum, dar suntem întâmpinaţi cu huiduieli oriunde ne reunim”, a declarat italianul Renato Ruggiero. Belgianul Louis Michel, preşedintele reuniunii, a deschis discuţiile subliniind că mulţi europeni percep instituţiile lor drept “izolate, insensibile, chiar duşmănoase”. “Uneori apare un dialog al surzilor, pentru că nu se vorbeşte cu cetăţenii”, a adăugat irlandezul Brian Cowen.

“Nici zece la sută dintre europeni nu sunt interesaţi de politica UE”, a punctat germanul Christoph Zopel, adjunct al ministrului de externe, Joschka Fischer. “Noi înşine suntem cei care lansăm un mesaj pesimist şi echivoc”, a declarat la rândul său ministrul spaniol externe, Josep Pique, care a avertizat: “Cetăţeanul este bombardat cu mesaje de tipul deficit demografic, egoisme naţionale, lipsă de legitimitate ... fără să fie evidenţiate succesele indiscutabile şi uriaşe ale UE”. Uniunea Europeană este văzută ca “o maşinărie îndepărtată, insensibilă”, a atras atenţia francezul Pierre Moscovici. Britanicul Jack Straw a explicat că lozinca de cel mai mare succes în timpul referendum-ului irlandez privind Tratatul de la Nisa a fost: “Dacă nu ştiţi, mai bine nu votaţi”. “Cetăţenii nu au încredere, ni se reproşează, din ce în ce mai mult, că îi înţelegem tot mai puţin”, a spus cu părere de rău ministra Luxemburgului, Lydie Polfer. “Instituţiile sunt mult prea birocratice”, s-a plâns la rândul ei suedeza Anna Lindh. “Mulţi cetăţeni se simt excluşi, de aici şi protestele”, a arătat reprezentanta Greciei, Elissavet Papazoi, care s-a raliat finlandezului Erkki Tuomioja: “Pentru mulţi, UE constituie mai mult o problemă decât o soluţie”.

Ministrul portughez, Jaime Gama, a mers cel mai departe, criticându-i chiar pe liderii europeni: “Am făcut greşeli şi am executat goluri în propria poartă”, a subliniat el, amintind că, după fiecare summit european, unii lideri “nu au făcut decât să se laude cu propriile victorii obţinute în detrimentul celorlalţi”. “Nu trebuie să angajăm însă o dezbatere bazându-ne pe resentimente, pentru că ar fi sinonim cu o lipsă de legitimitate”, a mai spus acesta. Între greşelile comise, Jaime Gama a remarcat că “imediat ce s-a încheiat negocierea tratatului, se şi vorbeşte de reformarea lui. Ceea ce nu creează o stare de siguranţă”.

Pentru miniştrii Marii Britanii, Germaniei şi Italiei, este limpede că europenii nu au în vedere faptul că obiectivul fundamental al UE este să evite un nou război pe continent. “O ţară fără istorie este ca o persoană fără memorie”, a subliniat Jack Straw. “UE este ideea cea mai genială pentru o pace durabilă”, a argumentat colegul său german. “Deja nu mai este suficient, pe tineri nu îi mai interesează, pentru că pare evident”, a ripostat ministrul austriac Ferrero Waldner. “Spre deosebire de părinţii lor care au trăit războiul, tinerii nu văd Europa ca un factor de pace”, conchide cotidianul “Le Temps”. Mai mulţi dintre cei reuniţi au recunoscut chiar că extinderea Uniunii va provoca “resentimente şi incertitudini, ce trebuie eliminate. “Nu”-ul irlandez a fost, potrivit cotidianului citat, aspru criticat de olandezul Jozias van Aarisen: “Este inadmisibil ca o ţară care a profitat atât de pe urma UE să blocheze extinderea”.

Unii miniştri şi-au exprimat, la rândul lor, regretul că o parte dintre cetăţeni nu le recunosc legitimitatea, în pofida faptului că guvernele sunt o emanaţie a consultărilor democratice, şi “nu celelalte organizaţii de care ascultă”. “Europa este un paradox: cetăţenii votează, dar nu au încredere deplină în cei aleşi, fiind de părere că deciziile provin de la alte forţe oculte”, a subliniat ministrul finladez.

Dezbaterea nu s-a axat exclusiv pe autoflagelare, aproximativ toţi miniştrii subliniind că UE nu este numai cel mai generos spaţiu de libertate şi pace al planetei, dar constituie, totodată, cel mai bun cadru “pentru a da un răspuns la globalizare, având în vedere că soluţiile naţionale nu sunt suficiente”. De aceea, toţi au fost de acord că trebuie să fie mai deschişi faţă de dialog şi să discute cu cetăţenii despre problemele lor cotidiene precum locurile de muncă, mediul înconjurător, securitatea alimentară sau politica externă comună. “Trebuie să folosim mai mult conceptul “noi”, în loc să ne referim doar la cadrul naţional”, a spus ministrul belgian, Louis Michel, preluând în concluziile sale ideea exprimată de reprezentanţii Spaniei şi Austriei: UE trebuie să fie inclusă în programele de învăţământ şi de pregătire din toate statele membre.

După ce şi-au făcut un examen de conştiinţă, miniştrii de externe ai UE au angajat o dezbatere autocritică pentru a căuta modalităţi de apropiere a UE de cetăţeni şi a depăşi “criza de încredere” în instituţiile comunitare, subliniază cotidianul spaniol “Gara”. În general, miniştrii au mizat pe o creştere şi ameliorare a informaţiilor transmise cetăţenilor şi pe includerea UE în programele de învăţământ naţionale. Nu au existat însă decizii definitive şi nici propuneri detaliate.

“Cei 15” au convenit că trebuie amintit tinerilor europeni că succesul cel mai important al Uniunii este menţinerea păcii. Cei 15 au stabilit că “obiectivele Uniunii şi acţiunile sale nu sunt înţelese suficient de oameni”, a rezumat preşedintele Consiliului de Miniştri al UE, Louis Michel. Potrivit acestuia, cetăţenii europeni simt “o oarecare anxietate” cu privire la impactul pe care îl va avea extinderea UE spre est, ceea ce îi obligă să stabilească o agendă care să reflecte preocupările cetăţenilor.

Ce se poate face pentru a contracara această lipsă de legitimitate?, se întreabă ziarul “Le Temps”. Problema figurează în fruntea preocupărilor preşedinţiei semestriale belgiene a UE. Ea mizează astfel pe aducerea unui prim răspuns prin declaraţia de la Laeken pe care “Cei 15” o vor ratifica în decembrie a.c.

“Construcţia europeană nu are drept scop să impună un mod de gândire unică. Este vorba de a veni în întâmpinarea aspiraţiilor popoarelor noastre şi de a angaja un dialog bazat pe retorica convingerii, nu a propagandei. Trebuie să învăţăm să convingem”, a spus Louis Michel. “Trebuie să explicăm clar cetăţenilor avantajele extinderii”, a conchis ministrul belgian, subliniind că “oamenii văd uneori instituţiile drept ostile punând sub semnul întrebării legitimitatea lor”. Acesta a mai menţionat că “trebuie să-i includem pe eurosceptici în dezbaterea asupra viitorului Europei şi să demonstrăm că o piaţă de 500 de milioane de persoane, care se bazează pe modelul social uman, este cel mai bun instrument pentru a domestici globalizarea”.

*

Comisia Europeană a prezentat, la 25 iulie a.c., un plan de acţiune privind combaterea birocraţiei şi promovarea deschiderii în speranţa de a-i determina pe cetăţenii din spaţiul Uniunii Europene să se simtă mai aproape de instituţiile UE. 

În documentul intitulat “Cartea albă a guvernării” executivul Uniunii Europene recunoaşte existenţa unei neîncrederi profunde a cetăţenilor din spaţiul “Celor 15” faţă de instituţiile UE, percepute ca “distante”. În acest document, Comisia Europeană face apel la o mai mare transparenţă, la o mai mare implicare a guvernelor ţărilor din UE şi a societăţii civile, precum şi la promovarea normelor legislative de către industrie în strânsă legătură cu sindicatele, acestea fiind, în opinia sa, căile de a veni în contact cu marile probleme ale cetăţenilor. “A sosit timpul să strigăm cu glas tare că avem o problemă, o adevărată problemă”, a declarat un oficial al UE. “Pentru a soluţiona această problemă, trebuie să recunoaştem că ea există şi să începem să acţionăm acum. Nu ne putem permite să aşteptăm până la viitoarea reformă a tratatului. Reforma trebuie să înceapă acum”, a apreciat oficialul european. 

Documentul are la bază o iniţiativă a preşedintelui Comisiei Europene, Romano Prodi, şi vizează să deschidă calea pentru reformele privind tratatul ce urmează să fie discutate la Conferinţa Interguvernamentală a ţărilor membre ale UE din 2004. 

În document sunt propuse măsuri pe care Comisia Europeană le poate aplica imediat, cum ar fi accesul on-line la documente ale executivului UE şi sondaje de opinie privind progresele din domeniul legislaţiei UE. De asemenea, documentul sugerează valorificarea analizei specifice a consilierilor externi şi o mai mare utilizare a aşa-numitelor “directive-cadru”, în care principalele concepte sunt convenite la nivelul UE urmând ca detaliile sa fie stabilite pe plan naţional sau la nivel de companii industriale.

Prezentarea acestui document a fost comentată, pe larg, în presa europeană : 

“În urma recentei respingeri, prin referendum, de către cetăţenii irlandezi a prevederilor Tratatului de la Nisa privind reformarea instituţiilor Uniunii Europene şi a crescândei nemulţumiri manifestate de populaţia comunitară faţă de modul în care UE îşi desfăşoară activitatea, Comisia Europeană a prezentat la data de 25 iulie o “Carte Albă a guvernării” în care li se promite cetăţenilor UE o mai mare “deschidere, responsabilitate şi participare”, se menţionează într-un articol publicat pe această temă de către cotidianul britanic “The Independent”.

“Tot mai mulţi cetăţeni ai UE îşi pierd încrederea într-un sistem complex, pe care nu-l înţeleg, care ar avea rolul de a genera politici care să corespundă necesităţilor lor”, a spus Romano Prodi, preşedintele CE, prezentând documentul amintit. Tot el a recunoscut cu acest prilej “prăpastia” care s-a creat între instituţiile europene şi cetăţenii de rând ai UE, care îi percep pe oficialii de la Bruxelles “departe” de pulsul societăţii cotidiene, dar în acelaşi timp “prea intrusivi”. 

Conform datelor furnizate de ultimul sondaj Eurobarometer şi citate de cotidianul britanic “Financial Times”, cota de popularitate a UE a scăzut în rândul cetăţenilor “Celor 15” la circa 48 %. Chiar şi în rândul cetăţenilor acelor state care au sprijinit de la început UE (Spania, Luxemburg, Olanda şi Belgia), gradul cu care erau acceptate şi sprijinite instituţiilor europene a scăzut cu 6-8 %.

În mult aşteptata Carte Albă prezentată, oficialii europeni se angajează să reia dialogul cu grupurile de presiune şi cu politicienii regionali. Iniţiativa elaborării unui astfel de act a fost urgentată şi de violenţele înregistrate la Genova, cu prilejul recentului summit G8 al celor mai puternic industrializate state ale lumii. După ce a fost prezentată respectiva Cartă, majoritatea statelor membre “au răsuflat uşurate” văzând că R. Prodi nu a deschis o dezbatere instituţională. Pentru repunerea în discuţie a tratatelor care reglementează activitatea UE, Romano Prodi va aştepta data desfăşurării conferinţei interguvernamentale programată să aibă loc în cursul anului 2004, după cum a comentat un oficial al CE.

În centrul acestui document elaborat de CE se află în atenţia acestei instituţii de a relua dialogul cu cetăţenii UE pe diverse căi - prin reluarea dialogului cu organizaţiile nonguvernamentale, sindicatele sau cu instituţii regionale (consilii locale sau autorităţi urbane).

În al doilea rând, Romano Prodi a anunţat că se are în vedere “restructurarea greoiului şi opacului sistem de comisii naţionale”, având în vedere că în prezent funcţionează peste 700 de astfel de comisii de consiliere. În plus, a criticat aspru Consiliul de Miniştri şi în particular consiliul alcătuit din miniştrii de externe ai “Celor 15”, apreciind că acesta din urmă “şi-a pierdut capacitatea de a oferi repere politice viabile”.

O altă problemă ridicată de Romano Prodi are în vedere revizuirea corpului de legi - “aquis-ul comunitar”- care legitimează şi asigură buna desfăşurare a activităţilor instituţiilor europene. “Aquis-ul comunitar este alcătuit din 80.000 de pagini. Este prea lung. Comisia Europeană va trebui să reducă semnificativ numărul acestora”, a declarat preşedintele acesteia fără a preciza cum va fi dusă la bun sfârşit această intenţie. “Nu ştiu cum s-ar putea face acest lucru fără o trecere sistematică în revistă a tuturor articolelor şi aliniatelor care alcătuiesc aquis-ul”.

“Va fi nevoie de o renegociere a lor?”, s-a întrebat un alt oficial al Comisiei Europene, Romano Prodi neoferind vreun răspuns.

Până anul viitor, Comisia intenţionează să creeze condiţiile unei mai “eficiente şi active implicări a protagoniştilor naţionali şi regionali în procesul de restructurare a regulamentelor şi programelor elaborate de UE”. Unele state ale UE, ale căror guverne stabilesc politica europeană (Marea Britanie, Spania şi Franţa) nu sunt de acord cu activa implicare a regiunilor. În textul Cărţii Albe se solicită de asemenea ca rolul Comisiei, organul executiv al UE, să fie consolidat. 

*

La 26 iulie a.c., Comisia Europeană a prezentat un plan de acţiune pentru o mai bună pregătire a celor 23 de regiuni de frontieră ale Uniunii Europene în vederea extinderii. Acest plan de acţiune are în vedere mai multe regiuni situate în Finlanda, Germania, Austria, Italia şi Grecia.

“În ceea ce ne priveşte, trebuie să facem în aşa fel încât, de o parte şi de alta a frontierelor, regiunile în cauză să se integreze pe cât de rapid posibil şi în mod armonios, pentru a putea profita în comun de avantajele extinderii”, a spus comisarul european pentru politică regională, Michel Barnier.

În cadrul acestui plan este prevăzută alocarea unei sume de 150 de milioane de euro pentru implementarea, între 2003 şi 2006, a unor noi legături între regiunile de frontieră ale ţărilor membre şi regiunile limitrofe ale ţărilor candidate. Comisia Europeană preconizează, de asemenea, ca statele membre să poată oferi ajutoare de stat regiunilor de frontieră ale UE. Aceste ajutoare de stat ar putea fi alocate după acordul Comisiei.

Este de asemenea prevăzut ca Banca Europeană de Investiţii (BEI) să elibereze credite suplimentare pentru a favoriza investiţiile legate de infrastructura de transport în regiunile de frontieră ale ţărilor candidate. 

*

Pe această temă, presa europeană consemnează :

“Subiectul este fierbinte în statele ce au o graniţă comună cu ţările candidate - cum este cazul Austriei şi Germaniei. Nu este de mirare că guvernele Germaniei şi Austriei - deşi de culori politice diferite - au fost primele care au cerut o tranziţie de şapte ani înainte ca noilor membri să le fie aplicat principiul liberei circulaţii a persoanelor în interiorul UE.

În Austria, în special, Partidul Libertăţii din Austria (FPO), care participă la coaliţia guvernamentală împreună cu conservatorii din Partidul Popular Austriac (OVP), mizează pe temerile provocate de posibila dispariţie a frontierelor, pentru a refuza extinderea. “Asigurarea securităţii în ţările candidate nu este doar responsabilitatea acestora din urmă”, declară ministrul austriac de interne, care susţine solidaritatea europeană. “Contribuind la asigurarea controlului frontierei estice a vecinilor noştri, vom spori gradul de adeziune a concetăţenilor noştri la extindere. În vreme ce accentuarea acestor temeri constituie o politică iresponsabilă”, adaugă el la adresa partidului lui Jöerg Haider (FPO).

Cum să fie consolidată cooperarea? Antonio Vitorino a evidenţiat faptul că UE a alocat deja 460 milioane EURO conlucrării cu ţările candidate în domeniul juridic şi în cel al afacerilor interne, 60 % din această sumă fiind destinată exclusiv întăririi graniţelor prin instalaţii, pregătirea personalului, stabilirea unor criterii şi proceduri comune etc. Această sarcină este deosebit de dificilă, candidatele fiind foste state totalitare lipsite de orice experienţă, atât în domeniul permeabilităţii frontierelor, cât şi în cel al controalelor democratice. Pe de altă parte, Antonio Vitorino remarcă faptul că extinderea aflată în curs de negociere este prima din istoria Europei în cadrul căreia Acordul de la Schengen şi Afacerile Interne - cel de-al treilea pilon al Tratatului de la Maastricht - fac parte din acquis-ul comunitar pe care trebuie să şi-l asume ţările candidate.

Judecând după reacţiile lor, nu s-ar putea spune că această perspectivă încântă părţile interesate. Ele constată, mai întâi, că sunt focare sau vectori ai criminalităţii organizate: “numărul crimelor şi delictelor a crescut la noi după căderea regimurilor totalitare, recunoaşte Stanislav Gross, ministrul ceh de Interne, dar rata lor nu a făcut decât să se alinieze la nivelul vest-european”. El adaugă că extinderea nu va schimba cu nimic datele problemei, căci delincvenţii virtuali pot deja ajunge fără viză în UE. Colegul său sloven, Rado Bohinc, aflat în primele rânduri în ceea ce priveşte supravegherea frontierei balcanice, cere un ajutor financiar din partea UE, întrucât vigilenţa sa le va fi utilă şi cetăţenilor francezi, belgieni sau austrieci.

La rândul său, adjunctul ministrului polonez de interne, I. Stachanczyk, se plânge de ecourile defavorabile din presă în privinţa ţărilor candidate, ale căror eforturi ar fi adesea subestimate. “Noi am făcut mult pentru a ne conforma la exigenţele Uniunii în materie de combatere a criminalităţii”. Comisia Europeană ştie acest lucru, dar nu îl spune, ducând astfel la o pierdere a încrederii”, a spus acesta. Asemeni altor state candidate, şi Polonia acceptă cu greu aplicarea regulilor Acordului de la Schengen la graniţa sa de est, care, într-o bună zi, ar putea fi şi cea externă a UE. Majoritatea cere o aplicare “flexibilă”, introducerea “unor excepţii” pentru a ţine cont de relaţii speciale, de exemplu Polonia cu Ucraina.

Împreună cu colegul său german, Otto Schily, şi italian, Enzo Bianco din precedentul guvern de centru-dreapta, ministrul austriac de Interne a propus “o repartizare a sarcinilor” între ţările membre şi statele candidate situate la limita estică a Uniunii. Dacă, în ultimă instanţă, fiecare ţară este responsabilă în ceea ce priveşte graniţa ei, efortul financiar comunitar ar putea fi sporit cu condiţia ca unele proceduri stabilite în comun să fie respectate, ca pregătirea poliţiei să răspundă unor criterii comune şi ca UE să aibă posibilitatea de a efectua controale.

Fostul şef al guvernului italian, Giuliano Amato, propusese - cu câteva luni înainte de plecarea sa din funcţie - crearea unei poliţii europene a frontierelor după modelul Forţei de Reacţie Rapidă aptă să consolideze serviciile din cele mai expuse ţări membre sau candidate la aderarea în UE. Nu s-a renunţat la această idee, dar înfăptuirea ei - care cere o voinţă politică şi sacrificarea unei noi părţi de suveranitate - nu va fi posibilă în viitorul apropiat.

Comisia Europeană a avansat, la 27 iulie a.c., propuneri pentru o politică europeană a dreptului de azil, ce vor fi supuse aprobării miniştrilor de interne ai “Celor 15”. Se face un apel la statele membre, pentru ca ele să decidă mai rapid cine răspunde de soluţionarea cererilor de azil, pentru a nu face - cum este cazul în prezent - ca toată povara să apese pe umerii ţării de la intrarea pe teritoriul UE - o procedură pe care ţările din sudul Europei o consideră injustă, în măsura în care mulţi solicitanţi de azil se îndreaptă spre ţările din nord. Este vorba şi de unificarea procedurilor de reîntregire a familiei şi a celor privind tratamentul aplicat imigranţilor clandestini. Punerea la punct a unei politici europene în domeniul azilului este cu atât mai urgentă cu cât anumite ţări - cum ar fi Germania sau Italia - se pregătesc să-şi înăsprească legislaţia”.

*

Un raport privind adaptarea serviciilor administrative ale UE după extindere, întocmit de Comisia Europeană dat publicităţii la 31 iulie a.c., ia în considerare extinderea Uniunii cu 10 ţări candidate (toate ţările candidate, mai puţin România şi Bulgaria) în anul 2004. 

Conform acestui raport, instituţiile Uniunii Europene vor avea nevoie de 400 noi translatori, 2500 noi funcţionari pentru Comisia Europeană, o nouă Şcoală Europeană şi noi clădiri pentru birouri, pentru a face faţa cerinţelor ce vor urma admiterii de noi membri.

Funcţionari din toate noile ţări membre vor fi recrutaţi pentru a lucra în Comisia Europeană, în Parlamentul European şi la Consiliul de Miniştri. Comisia şi-a propus să prezinte o strategie pentru recrutarea noilor funcţionari în primăvara anului 2002. Sosirea noilor funcţionari va implica o serie de costuri legate de birouri, echipamente electronice, adaptarea sistemului de computere precum şi înfiinţarea unei noi Şcoli Europene şi a unei noi grădiniţe pentru copiii acestor funcţionari.

Conform aceluiaşi raport, circa 90000 de pagini de legislaţie comunitară trebuie să fie traduse în fiecare din limbile noilor ţări, deoarece toate actele comunitare trebuie să fie traduse în toate limbile oficiale ale Uniunii pentru a intra în vigoare.

Comisia îşi propune să înfiinţeze birouri de traducere a legislaţiei la mijlocul anului viitor în fiecare ţară candidată. Comisia estimează însă că o simplificare a corpului legislativ al Uniunii este posibilă, pentru a ajunge la 60000 de pagini.

Comisia Europeană a prevăzut 20 de milioane de euro în bugetul pe 2002, pentru activităţi de pregătire a acestor ajustări administrative de după extindere. În prezent, bugetul administrativ (pentru cheltuieli ale instituţiilor) este de 5 miliarde euro. Comisia estimează că recrutarea funcţionarilor din ţările candidate va costa aproximativ 3 milioane euro, traducerea textelor legislaţiei europene va costa 1 milion de euro.

